**Vadlīnijas Ārpusģimenes apūpes atbalsta centriem**

**Raksturojuma un kompetenču novērtēšanas veidlapas**

**sagatavošanai**

Izstrādātas pamatojoties uz

2018. gada 26. jūnija Ministru kabineta noteikumiem Nr. 355

“Ārpusģimenes aprūpes atbalsta centra noteikumi” 12.4., 12.5. un 12.6.

un 2018. gada 26. jūnija Ministru kabineta noteikumiem Nr. 354

“Audžuģimenes noteikumi” 19.

2018. gada 1. jūlijā stājās spēkā jauni Ministru kabineta noteikumi Nr. 355“Ārpusģimenes aprūpes atbalsta centra noteikumi” (turpmāk – Noteikumi). Vienlaikus ar šiem Noteikumiem spēkā stājās arī jauni[[1]](#footnote-1) “Audžuģimenes noteikumi”, kas izstrādāti, lai ieviestu jaunu ārpusģimenes aprūpes veidu - specializētās audžuģimenes[[2]](#footnote-2) - ģimenes, kas sagatavotas nodrošināt aprūpi noteiktas mērķgrupas bērniem, kuriem nepieciešama īpaša aprūpe.

Noteikumi ir viesuši būtiskas izmaiņas esošajā ārpusģimenes aprūpes sistēmā, paredzot jaunus pakalpojumu sniedzējus - Ārpusģimenes aprūpes atbalsta centrus (turpmāk – Atbalsta centri), tostarp, uzticot tiem atsevišķas funkcijas, kas līdz šim bijušas bāriņtiesu un Valsts bērnu tiesību aizsardzības kompetencē[[3]](#footnote-3), kā arī nosakot jaunus pienākumus specializēto audžuģimeņu mācību nodrošināšanā un atbalsta sniegšanā tām.

Iesaistot Atbalsta centrus jau esošajā ārpusģimenes aprūpes sistēmā un ņemot vērā Atbalsta centriem uzticētās funkcijas, veiktas izmaiņas arī līdzšinējā potenciālo audžuģimeņu mācību organizēšanas kārtībā un pieejā, galvenokārt, mācību procesā vēršot uzmanību uz kompetenču[[4]](#footnote-4) attīstību.

Faktiski Atbalsta centriem ir uzticēta ārkārtīgi nozīmīga loma darbā ar ģimenēm, kas gatavojas uzņemt ārpusģimenes aprūpē esošus bērnus, proti, nodrošināt gan potenciālo audžuģimeņu un potenciālo specializēto audžuģimeņu profesionālo zināšanu un kompetenču attīstību, organizējot šai mērķgrupai nepieciešamās mācības un, ja nepieciešams sniedzot psihologa un sociālā darbinieka atbalstu zināšanu apguves procesā, gan arī veicot laulāto (personas) psiholoģiskās piemērotības un zināšanu un kompetenču novērtēšanu pirms attiecīgā statusa iegūšanas.

Atbalsta centru darbības efektivitāte esošajā ārpsuģimenes apūpes sistēmā ir cieši saistīta ar sadarbības īstenošanu ar citām kompetentajām institūcijām – galvenokārt bāriņtiesām, tāpēc būtiski apzināties institūciju sadarbības principus tām saistošo uzdevumu izpildē.

Lai attīstītu vienotu Atbalsta centru praksi un nodrošinātu profesionālu pieeju gan potenciālo audžuģimeņu un potenciālo specializēto audžuģimeņu kompetenču novērtēšanā, gan attiecīgu dokumentu sagatavošanā iesniegšanai citās kompetentajās institūcijās - bāriņtiesās, Atbalsta centru rīcībā jābūt vienādiem standartiem un vadlīnijām noteikto uzdevumu veikšanai.

Šī mērķa sasniegšanai ir **izstrādāts Raksturojuma un kompetenču novērtēšanas veidlapas paraugs** (skat. pielikumā), kas izmantojams ikdienas praksē Atbalsta centru darbā. Raksturojuma un kompetenču novērtēšanas veidlapa nosaka augstākus standartus, salīdzinoši kā tas bija pierasts līdzšinēji Latvijā, kā izvērtējamas laulāto vai personas spējas un īpašības uzņemties rūpes par bērnu, kurš palicis bez vecāku gādības.

Ņemot vērā iepriekšminēto, šīs vadlīnijas sniedz ieskatu gan Atbalstu centru veicamajās funkcijās, kas saistītas ar potenciālo audžuģimeņu un potenciālo specializēto audžuģimeņu piemērotības novērtēšanas kārtību un ieteikumus Raksturojuma un kompetenču novērtēšanas veidlapas aizpildīšanā, lai īstenotu efektīvu satrpinstitucinālu sadarbību ar bāriņtiesām.

**Atbalsta centru funkcijas potenciālo audžuģimeņu un potenciālo specializēto audžuģimeņu piemērotības novērtēšanā**

Noteikumi paredz, ka jaunizveidoto Atbalsta centru pamatfunkcijās ietilpst:

* potenciālo audžuģimeņu (laulāto vai personas) un potenciālo specializēto audžuģimeņu (laulāto vai personas) **mācību nodrošināšana[[5]](#footnote-5);**
* laulāto (personas) vai audžuģimenes **psiholoģiskās izpētes nodrošināšana[[6]](#footnote-6)** ar mērķi noskaidrot laulāto (personas) piemērotību audžuģimenes vai audžuģimenes piemērotību specializētās audžuģimenes statusa iegūšanai.

Minētās funkcijas Atbalsta centrs veic pēc tam, kad:

* attiecīgā bāriņtiesa **pieņēmusi lēmumu par laulāto (personas) piemērotību audžuģimenes vai audžuģimenes piemērotību specializētās audžuģimenes pienākumu veikšanai**;
* **informējusi par konkrēto Atbalsta centru**, ar kuru sadarbību īstenot izvēlējusies attiecīgā potenciālā audžuģimene vai potenciālā specializētā audžuģimene;
* konkrētā potenciālā audžuģimene (laulātie vai persona) vai potenciālā specializētā audžuģimene (laulātie vai persona) ir **noslēgusi vienošanos ar Atbalsta centru**[[7]](#footnote-7).

Atbilstoši šai Noteikumos minētajai kārtībai un Atbalsta centriem uzticētajām funkcijām, kā arī ņemot vērā bāriņtiesām veicamās darbības[[8]](#footnote-8), secināms, ka faktiski, lai arī **atsķirīgos aspektos, potenciālo audžuģimeņu un potenciālo specializēto audžuģimeņu piemērotības novērtēšanu veic gan bāriņtiesas, gan Atbalsta centri**. Tādējādi minēto funkciju īstenošanā Atbalsta centram jānodrošina efektīva sadarbība un informācijas apmaiņa ar konkrēto bāriņtiesu, iesniedzot tai:

* psihologa atzinumu par laulātā (personas) piemērotību audžuģimenes statusa iegūšanai un psihologa atzinumu par audžuģimenes piemērotību specializētās audžuģimenes statusa iegūšanai attiecīgajā specializācijā, ja audžuģimene vēlas iegūt specializētās audžuģimenes statusu;
* laulāto (personas) raksturojumu un audžuģimenes raksturojumu, ja audžuģimene vēlas iegūt specializētās audžuģimenes statusu;
* informāciju par mācību programmas apguvi.

1.attēls Atbalsta centra sadarbība informācijas apmaiņai ar bāriņtiesu

Minētā informācija bāriņtiesai nepieciešama, lai tā varētu pēc iespējas objektīvāk izvērtēt laulātajiem vai personai piešķiramā audžuģimenes vai audžuģimenei - specializētās audžuģimenes statusa pamatotību, tāpēc potenciālās audžuģimenes un potenciālās specializētās audžuģimenes **raksturojuma (iekļaujot tajā informāciju par mācību programmas apguvi) sagatavošanai piešķirama būtiska nozīme.**

Efektīvas sadarbības nodrošināšanai ar bāriņtiesām, kā arī panākot, ka visas bāriņtiesas Latvijā saņem saturiski līdzvērtīgu gan kvalitātes, gan informācijas apjoma un detalizācijas pakāpes ziņā saturošu materiālu no Atbalsta centriem, informācija par potenciālo audžuģimeni un potenciālo specializēto audžuģimeni Atbalsta centram apkopojama vienā dokumentā – Raksturojuma un kompetenču novērtēšanas veidlapā.

|  |
| --- |
| **! Svarīgi**  **Atbalsta centram kā par audžuģimeņu un specializēto audžuģimeņu mācību vajadzību nodrošināšanu un psiholoģiskās piemērotības novērtēšanu atbildīgajai institūcijai ir būtiska loma, lai informācijas apmaiņa un sadarbība kopumā ar bāriņtiesām būtu veiksmīga un tās rezultātā tiktu pieņemti pamatoti lēmumi par attiecīgā statusa piešķiršanu personām un laulātajiem.** |

**Raksturojuma un kompetenču novērtēšanas veidlapa**

Raksturojuma un kompetenču novērtēšanas veidlapa sastāv no vairākām savstarpēji saistītām sadaļām, kuras attiecīgi aizpilda speciālisti, kas mācību (prakses) un psiholoģiskās izvērtēšanas periodā strādā (veic izpēti un sagatavo psihologa atzinumu, sniedz atbalstu, nodrošina mācības un praksi, ja tāda bijusi nepieciešama u.c.) ar potenciālo audžuģimeni vai potenciālo specializēto audžuģimeni.

Kopā šīs sadaļas veido vienotu informācijas veselumu un nodrošina maksimālu laulāto vai personas, kas gatavojas kļūt pat audžuģimeni vai specializēto audžuģimeni un uzņemt savā ģimenē bērnu, zināšanu un kompetenču novērtēšanas objektivitāti.

2.attēls Raksturojuma un kompetenču novērtēšanas veidlapas strukūra

Jāuzsver, ka Raksturojuma un kompetenču novērtējuma veidlapas izstrādē ieviests arī līdz šim Latvijas praksē nebijis faktors – gan potenciālo audžuvecāku, gan audžuvecāku, kas vēlas iegūt attiecīgo specializāciju, veiktais kompetenču pašvērtējums.

Tas nosaka, ka objektīvai novērtējuma veikšanai Atbalsta centra speciālistiem nepieciešams izveidot profesionālas, tai skaitā empātiskas un sadarbības attiecības ar potenciālo audžuģimeni un potenciālo specializēto audžuģimeni.

|  |
| --- |
| **! Svarīgi**  **Raksturojuma sagatavošana un kompetenču novērtēšana visos gadījumos veicama sadarbībā ar pašu ģimeni.** |

Novērtēšanas periodā tiek apkopota informācija gan par laulāto (personas) pagātnes un tagadnes zināšanām un pieredzi ārpusģimenes aprūpē esošu bērnu aprūpē un audzināšanā, gan iesaisti mācību procesā un vēlmi paaugstināt kompetences līmeni un pilnveidot prasmes, kas būtiskas emocionāli traumētu bērnu aprūpē. Tāpat uzmanība tiek vērsta uz laulāto (personas) spēju sadarboties, papildinot vienam otru, audžuģimenes pienākumu veikšanā, gan spēju darboties starpprofesionāļu komandā, lai nodrošinātu efektīvu bērna labklājības principu īstenošanu visos jautājumos, kas skar bērna dzīvi u.tml.

Šis vērtējums ir labs rādītājs potenciāli sekmīgai bērna aprūpes un attīstības vajadzību, emocionālo vajadzību, piesaistes un attiecību, kā arī citu bērna labklājības principu realizācijai potenciālajā audžuģimenē, ko savā darbā turpmāk var lietderīgi izmantot bāriņtiesas un vienlaicīgi noderīgs pamats Atbalsta centriem audžuģimenes un specializētās audžuģimenes turpmākās profesionālās attīstības plānošanai.

Par pamatu Raksturojuma un kompetenču novērtēšanas veidlapai ņemta jau bāriņtiesu un sociālo darbinieku praksē ierastā “risku novērtēšanas” anketa, kas kā “novērtēšanas instruments” jau gadiem tiek izmantots šajās institūcijās darbā ar ģimenēm, lai novērtētu personu risku un resursu līmeni.

|  |
| --- |
| **! Svarīgi**  **Katrā kompetenču jomā - gan ģimenes pašvērtējuma, gan speciālistu sniegtā novērtējuma atslēgai jābūt jautājumam: „Cik kompetenta ir persona, lai uzņemtos rūpes par ārpusģimenes aprūpē esošu un emocionāli traumētu bērnu ?“**  **Pamatu atbildei uz šo jautājumu veido: kompetences kategorijas, ar to saistīto kompetences elementu apraksts; katram kompetences elementam kompetences līmeņa (atbilstošs, pilnveidojams, nepietiekošs) definējums - kritēriji, kā jānovērtē kompetences līmenis.** |

I **Audžuģimenes vispārējs raksturojums**

Šajā sadaļā ietverama vispārēja informācija - raksturojums[[9]](#footnote-9), kas nepieciešams, lai atzītu laulāto (personas) piemērotību audžuģimenes un specializētās audžuģimenes statusa iegūšanai, kā arī lai Atbalsta centra speciālistu rīcībā būtu turpmākajam darbam nepieciešamā informācija:

* **audžuģimenes statuss** (datums, kad attiecīgā bāriņtiesa pieņēmusi lēmumu par laulāto (personas) piemērotību audžuģimenes statusa iegūšanai; datums, kad iegūts audžuģimenes statuss, ja audžuģimene pretendē uz specializētās audžuģimenes statusu), **vienā mājsaimniecībā dzīvojošās personas** (t.sk. bioloģiskie bērni, to vecums, norādāma arī personu radniecība ar audžuģimeni);
* **audžuģimenes vides raksturojums, mājsaimniecības piemērotība bērna uzņemšanai** (piemēram, vai mājas platība un mājas apstākļi ir piemēroti bērna vecumam un attīstības posmam, ieskaitot veselības un drošības aspektus, kādi ir pieejamie resursi, piemēram, skolas, veselības iestādes, aktīvās atpūtas vietas utt., kas būtu pieejamas bērnu attīstības nodrošināšanai un audžuvecāku uzdevumu īstenošanas atbalstam);
* **audžuvecāku izglītība, profesionālā darbības joma** (nodarbinātība, noslodze, darba modelis un tā iespējamā ietekme uz bērna aprūpi, bērna aprūpe darba laikā, plānotais darba režīms/grafiks pēc bērna ievietošanas audžuģimenē);
* **ģimenes intereses, tradīcijas, reliģiskā piederība** (ja attiecināms uz konkrēto ģimeni), **vaļasprieki;**
* **pieredze bērnu aprūpē un audzināšanā** (t.sk. bioloģisko bērnu; ārpusģimenes aprūpē esošo bērnu, raksturojot, kādas ir līdzšinējās audžuvecāku spējas un prasmes bērnu aprūpē);
* **motivācija, motivācijas veidošanās vēsture un iemesli** (audžuvecāku motivācija apsvērt bērna uzņemšanu, piemēram, līdzcietība pret tiem, kas ir grūtībās un cieš, reliģiskā pārliecība, saskarsme ar konkrētu situāciju, kad bērnam nepieciešama palīdzība, draugu vai personu, kam jau ir šāda pieredze, piemērs, u.tml.);
* **audžuģimenes atbalsta loks** (piemēram, paplašinātā ģimene, tuvākie draugi, kaimiņi u.tml., norādot, ko citi ģimenes locekļi domā par bērna uzņemšanas ideju un kāda ir viņu izpratne par tā saistību ar viņiem, atbalsta sniegšanu audžuģimenei);
* **specifiska informācija** (laulāto (personas) individuālie dzīves notikumi (attiecību pieredze, piesaiste izcelsmes ģimenē, citi specifiskas pieredzes aspekti, traumas, nesen piedzīvotas sēras, laulātā iespējamā pretestība, laulāto sadarbības spējas, citi ģimenes attiecību aspekti u.tml.).

Šo sadaļu aizpilda Atbalsta centra psihologs, kas veic ģimenes psiholoģisko izpēti vai sociālais darbinieks, kas sniedz atbalstu audžuģimenei mācību un audžuģimenes piemērotības izvērtēšanas laikā[[10]](#footnote-10) un turpmākajā sadarbības periodā izstrādās un īstenos audžuģimenes un specializētās audžuģimenes atbalsta un tajā ievietotā bērna individuālās attīstības plānu.

Raksturojuma sagatavošanai nepieciešamā informācija iegūstama individuālās sarunās ar laulāto (personu), kas organizējamas Atbalsta centra telpās un vēlams arī personas dzīvesvietā, un/ vai arī psiholoģiskās izpētes laikā. Jāakcentē, ka vispārējās informācijas iegūšanas laikā Atbalsta centra darbiniekiem, it īpaši, - specifiskās informācijas - apkopošanas laikā jāpatur prātā fokuss uz potenciālajiem aprūpētājiem nepieciešamajām kompetencēm un bērna labklājības nodrošināšanas aspektiem, kas nākotnē varētu ienākt šajā ģimenē. Informācija iegūstama tajos aspektos un tādā apjomā, lai vislabāk tiktu īstenota “nākotnes bērna” tiesību nodrošināšanas pieeja.

Veidlapā iekļautā informācija neaizstās psihologa atzinumu, kas gatavojams kā atsevišķs dokuments abilstoši Bērnu tiesību aizsardzības likuma 5.2 panta prasībām un pievienojams pielikumā Raksturojuma un kompetenču novērtēšanas veidlapai.

**II Audžuģimenes kompetenču novērtējums**

Iesaistot Atbalsta centrus jau esošajā ārpusģimenes aprūpes sistēmā un ņemot vērā Atbalsta centriem uzticētās funkcijas, laulāto (personu) atbilstības audžuģimenes un specializētās audžuģimenes pienākumu pildīšanai novērtēšanā mainīta pieeja, galvenokārt, vēršot uzmanību uz kompetenču[[11]](#footnote-11) novērtēšanu.

Kā viens no iemesliem šādai pieejas maiņai minamas arī izmaiņas potenciālo audžuģimeņu un potenciālo specializēto audžuģimeņu mācību organizēšanā.

Noteikumu pielikumā noteiktajos kritērijos mācību programmu izstrādei audžuģimeņu mācībām[[12]](#footnote-12) norādīts, ka mācību programma virzīta uz zināšanu un prasmju attīstību šādās **kompetenču kategorijās**:

3.attēls Kompetenču kategorijas

Kā vienu no jēdziena “kompetence” skaidrojumiem var minēt sekojošo, ka – **kompetence - ir zināšanu, personiskās uzvedības, prasmju un specifiskās pieredzes kopums, kas nepieciešams, lai veiktu pienākumus noteiktā darbības jomā.**

Lai laulātie (personas), kas izteikušas vēlmi uzņemties rūpes par bērnu, kuram kādu apstākļu dēļ nav iespējams augt bioloģiskajā ģimenē, kļūtu par kompetentiem šo bērnu aprūpētājiem, būtiski, lai viņiem būtu ne tikai zināšanas attiecīgās bērnu tiesību jomās, saprašana par bērna vajadzībām un labklājības principu nodrošināšanu, bet arī zināšanās atbilstošu prasmju esamība un spēja šīs prasmes pielietot ikdienā, audzinot un aprūpējot bērnu.

Savukārt, lai Atbalsta centra speciālisti šīs bērnu aprūpētājiem tik nepieciešamās kompetences varētu pēc iespējas objektīvāk novērtēt, izstrādāti sekojoši kompetenču novērtēšanas kritēriji (skat. pielikumā), kas izmantojami, aizpildot Raksturojuma un kompetenču novērtēšanas veidlapu.

Jāakcentē, ka veidlapā katra kompetences kategorija ir saistīta ar sīkākiem kompetences elementiem, kam dots nosaukums, noteikts kompetences elementa satura apraksts, kā arī katra kompetences elementa novērtēšanas kritēriju uzskaitījums. Visi kompetences elementi katrā grupā ir aprakstīti, ņemot vērā potenciālajām audžuģimenēm un potenciālajām specializētajām audžuģimenēm nepieciešamās zināšanas un pieredzi.

Kompetences elementi ir paredzēti visu kompetenču kategoriju aptveršanai, tāpēc nosacīta pārklāšanās var būt nenovēršama.

Šo veidlapas sadaļu aizpilda mācību pasniedzējs/treneris, kas vada mācību programmu audžuģimenēm un specializētajām audžuģimenēm.

Informācija tiek apokopta, novērtējot potenciālo audžuvecāku iesaisti mācību procesā, attieksmi pret mācību procesā veicamajiem uzdevumiem, izpratnes “maiņu”, vēlmi apgūt zināšanas un kompetences, kas vajadzīgas bērnu aprūpes un labklājības nodrošināšanai, kā arī spēju uzskatāmi demonstrēt zināšanas un prasmes dažādos praktiskos vingrinājumos un uzdevumos. Tāpat mācību procesa laikā tiek novērtētas audžuvecāku sadarbības prasmes, izpratne par komandas darba būtisko nozīmi bērna labklājības nodrošināšanā, kā arī spēja novērtēt bērna uzņemšanas ietekmi uz sevi un savu ģimeni, prognozēt un plānot izmaiņas savas ģimenes dzīvē.

Mācību pasniedzējam/ trenerim būtiski sniegt pēc iepējas precīzāku novērtējumu (saturiski pēc iespējas pareizāk atspoguļojot īstenību) attiecībā uz visām veidlapā noteiktajām kompetenču jomām. **Uzsverams, ka veidlapās pieprasītās informācijas apjoms nepieciešams, lai nodrošinātu katra bez vecāku gādības palikušā bērna turpmāko labklājību ilgtermiņā** un veidlapās apkopotā informācija tiek izmantota, lai nodrošinātu pienācīgu audžuģimenes vai specializētās audžuģimenes atbilstības novērtējumu.

|  |
| --- |
| **! Svarīgi**  **Novērtēšanai jānotiek plānoti un strukturēti tā, lai nodrošinātu, ka mācību procesa laikā visi kompetences līmeņi un tiem atbilstošās prasības tiek objektīvi un sistemātiski pārbaudītas, izmantojot pietiekamus dokumentālus pierādījumus (darba lapas, rakstisku situāciju analīze, noslēguma pārbaudījums u.c.), kas apliecina potenciālās audžuģimenes vai potenciālās specializētās audžuģimenes kompetences.** |

Kopsavilkumā **mācību pasniedzējs/treneris** novērtē, vai konkrētās personas mācību programmā apgūtās zināšanas un prasmes ir atbilstošas audžuģimenes un specializētās audžuģimenes pienākumu pildīšanai, kādas ir katras personas stiprās un vājās puses, kurās kompetences jomās varētu pieredzēt grūtības un varētu būt nepieciešams atbalsts, u.tml.) un **sniedz savu vērtējumu par personu profesionālo sagatavotību (kompetenci) uzņemt savā ģimenē bērnu, kas palicis bez vecāku gādības**.

Tikpat būtiski, lai rekomendāciju formā, pamatojoties uz mācību procesā veiktajiem novērojumiem un secinājumiem, mācību pasniedzējs/treneris sniegtu ieteikumus Atbalsta centra speciālistiem turpmākajam darbam ar potenciālo audžuģimeni vai potenciālo specializēto audžuģimeni.

|  |
| --- |
| **! Svarīgi**  **Novērtējums veicams un izvērtējuma tabula aizpildāma par katru audžuvecāku atsevišķi (ja specializētās audžuģimenes statusu vēlas iegūt laulātie) atbilstoši noteiktajām kompetencēm audžuģimenēm un specializētajām audžuģimenēm.** |

**III Prakses vadītāja novērtējums**

Prakses daļa ir absolūts jauninājums mācību programmu izstrādāšanā un organizēšanā potenciālajām audžuģimenēm un izriet no nepieciešamības pirms bērna uzņemšanas potenciālajiem audžuvecākiem iegūt praktisku pieredzi darbā ar ārpusģimenes aprūpē esošiem bērniem, piemēram, uzņemoties brīvprātīgā darbu bērnu aprūpes iestādē, krīzes centrā, dienas centrā, bērnu nometnēs u.tml. prakses vadītāja pavadībā.

Prakse kā mācību programmas daļa organizējama katrai ģimenei vai personai individuāli, atkarībā no ģimenes dzīvesvietas, tai tuvumā pieejamām “prakses” vietām, darba noslodzes un citiem apstākļiem. Ja potenciālajai audžuģimenei jau ir iepriekšējā pieredze ārpusģimenes aprūpē esošu bērnu aprūpē un audzināšanā (aizbildnība, adopcija, viesģimene, brīvprātīgais vai profesionālais darbs bērnu aprūpes iestādē, krīzes centrā), mācību programmas prakses daļa 16 stundu apjomā nav nepieciešama.[[13]](#footnote-13)

|  |
| --- |
| **! Svarīgi**  **Šo sadaļu aizpilda prakses vadītājs, kurš prakses laikā deleģējis laulātajiem (personai) uzdevumus un novērtējis to izpildi. Novērtējums veicams par katru personu atsevišķi (ja uz audžuģimenes statusu pretendē abi laulātie).** |

Raksturojuma un kompetenču novērtēšanas tabulā būtiski, ka prakses vadītājs norāda:

* **pakses īstenošanas vietu** (organizācija, pasākums);
* **laika periodu**, no kura līdz kuram īstenota prakse, norādot arī kopējo prakses apjomu stundās;
* laulātajiem (personai) prakses laikā **deleģētos pienākumus**;
* personas **līdzdalību un aktivitāti** prakses īstenošanā, deleģēto uzdevumu izpildē.

Audžuvecākiem ir jābūt pienākumu pildīšanai nepieciešamām kompetencēm un prakses vadītājam ir tās atbilstoši jāvērtē, tāpēc būtiski, lai veidlapā tiktu atspoguļoti prakses laikā veiktie prakses vadītāja novērojumi par katra laulātā (personas) stiprajām pusēm (kompetences) un vājajām pusēm (uz doto brīdi nepietiekamas, attīstāmas kompetences). Prakses laikā būtiski apzināt katras personas kā potenciālā audžuvecāka turpmākās profesionālās attīstības vajadzības, un informāciju kā rekomendācijas priekš Atbalsta centra darbiniekiem iekļaut šajā Raksturojuma un kompetenču novērtēšanas tabulā.

**IV Audžuvecāka kompetenču pašvērtējums**

Novērtēšanas procesā katram potenciālajam audžuvecākam tiek dota iespēja novērtēt savas stiprās puses un zināšanu un prasmju pilnveides vajadzības atbilstoši kompetenču kategorijām, kuras ir nozīmīgas, aprūpējot bērnu, kas kādu iemeslu dēļ šķirts no savas bioloģiskās ģimenes.

Audžuvecākam ir iespēja brīvā formā sniegt komentārus un paskaidrojumus veidlapā atvēlētajās vietās, subjektīvi novērtējot, vai kompetences (prasmes, izpratne, spējas) līmenis ir atbilstošs prasībām vai arī kompetences līmeni nepieciešams pilnveidot.

Ja audžuģimene pretendē uz specializētās audžuģimenes statusu, pašvērtējumu veic attiecībā uz kompetencēm, kas nepieciešamas, uzņemot ģimenē bērnu, kas nonācis krīzes situācijā vai uzņemot bērnu ar smagiem funkcionāliem traucējumiem.

|  |
| --- |
| **! Svarīgi**  **Būtiska komponente potenciālo audžuģimeņu un potenciālo specializēto audžuģimeņu novērtēšanā ir personu, kas gatavojas bērnu uzņemšanai savā ģimenē, pašvērtējums[[14]](#footnote-14) - savu resursu un vajadzību novērtējums atbilstoši noteiktajām kompetencēm audžuģimenēm un specializētajām audžuģimenēm.** |

Audžuvecāks pašvērtējuma izveidei var izmantot tos pašus kritērijus, kas ietverti kompetenču izvērtējuma veikšanai Atbalsta centra speciālistiem.

Lai palīdzētu audžuvecākiem sevi novērtēt un apzināt turpmākās profesionālās attīstības un kompetenču pilnveides vajadzības, Atbalsta centra sociālais darbinieks var sniegt tiešu atbalstu un vadību šajā procesā, izskaidrojot pašvērtējuma nepieciešamību un nozīmību novērtēšanas procesa kontekstā, ja nepieciešams, palīdzot izprast kritēriju piemērošanu kompetenču novērtēšanā.

Veiktā pašvērtējuma kopsavilkumā **audžuvecāks:**

* **novērtē,** vai mācību programmā apgūtās **zināšanas un prasmes**, iegūtā pieredze ir atbilstošas veiksmīgai audžuģimenes vai specializētās audžuģimenes pienākumu pildīšanai,
* **definē turpmākā atbalsta nepieciešamību**, lai veiksmīgi pildītu audžuģimenes vai specializētās audžuģimenes pienākumus,
* **izsaka nodomu iegūt (neiegūt)** audžuģimenes vai specilaizētās audžuģimenes **statusu**,
* turpināt (neturpināt) **sadarbību ar konkrēto Atbalsta centru**.

|  |
| --- |
| **! Svarīgi**  **Šo sadaļu aizpilda katrs no potenciālajiem audžuvecākiem atsevišķi (ja audžuģimenes vai specializētās audžuģimenes statusu vēlas iegūt laulātie).** |

Jāakcentē, ka potenciālo audžuģimeņu un potenciālo specializēto audžuģimeņu piedalīšanās novērtēšanas procesā ir vērtējama arī kā stimuls Atbalsta centra darbiniekiem un var kalpot viņu zināšanu un pieredzes paplašināšanai un padziļināšanai, viņu izglītības un mācību turpināšanai, kā arī ne mazsvarīgi - novērtēšanas procesa kvalitātes uzlabošanai.

**V Atbalsta centra sociālā darbinieka novērtējums**

Šī ir noslēdzošā un vienlaikus viena no svarīgākajām sadaļām Raksturojuma un kompetenču novērtēšanas veidlapā, kuru aizpilda Atbalsta centra sociālais darbinieks, kurš sniedz atbalstu potenciālajai audžuģimenei un potenciālajai specializētajai audžuģimenei mācību un piemērotības izvērtēšanas laikā un kurš turpmākajā periodā izstrādās un īstenos audžuģimenes vai specializētās audžuģimenes atbalsta un tajā ievietotā bērna individuālās attīstības plānu.

Šajā sadaļā, balstoties un mācību un novērtēšanas procesā iegūtajiem faktiem un citu speciālistu jau sniegtajiem vērtējumiem, tajā skaitā uz individuālajās sarunās un tikšanās reizēs ar potenciālajiem audžuvecākiem iegūtās informācijas bāzes, **sociālais darbinieks sniedz argumentētu “gala” slēdzienu – atzinumu par personu (laulāto) piemērotību audžuģimenes statusa iegūšanai vai audžuvecāku piemērotību speciālizētās audžugimenes statusa iegūšanai.**

|  |
| --- |
| **! Svarīgi**  **Bāriņtiesām, kurām jāpieņem lēmums par attiecīgā statusa piešķiršanu, būtiski, lai Atbalsta centra sagatavotajā Raksturojumā un kompetenču novērtēšanas veidlapā būtu skaidri norādīts, vai konkrētā persona (laulātie) ir atzīstami par piemērotiem audžuģimenes vai specializētās audžuģimenes pienākumu pildīšanai.**  **Tas nozīmē, ka raksturojuma un kompetenču novērtēšanā iesaistītajiem speciālistiem atbildīgi un ar vislielāko profesionālo rūpību jāattiecas pret informācijas apkopošanu un novērtējuma veidlapas aizpildīšanu, lai noslēgumā Atbalsta centrs sniegtu profesionālu, uz iegūtās informācijas izvērtēšanu balstītu viedokli par konkrētās personas spēju uzņemties ārpusģimens aprūpē esoša bērna aprūpi un audzināšanu.** |

Jāatgādina, ka kopumā visu novērtēšanas procesu veido dažādi potenciālās audžuģimenes vai potenciālās specializētās audžuģimenes novērtēšanas soļi:

* psiholoģiskā izpēte,
* vispārējā raksturojuma sagatavošana,
* informācija par mācību programmas apguvi.

Novērtēšanā ir iesaistīti vismaz četri speciālisti (psihologs, mācību pasniedzējs/ treneris, prakses vadītājs, sociālais darbinieks), kuri novērtē potenciālās audžuģimenes vai potenciālās specializētās audžuģimens spējas un īpašības bērnu aprūpē un audzināšanā no dažādiem aspektiem (psiholoģiskā, zināšanu un kompetenču, praktiskās darbības ārpusģimenes aprūpē esošu bērnu aprūpē u.tml.). Ja četri speciālisti, kuri iepazinuši potenciālos audžuvecākus, snieguši vērtējumu par potenciālās audžuģimens vai potenciālās specializētās audžuģimenes psiholoģiskās piemērotības un profesionālās sagatavotības atbilstību noteiktam kompetences līmenim (atbilstošs, pilnveidojams, nepietiekams), tad Atbalsta centra sociālajam darbiniekam nevajadzētu rasties grūtībām sagatavot izvērtētu “gala” slēdzienu.

Izņēmuma gadījumos, kad, piemēram,

5.attēls Viedokļu atšķirības par personu (laulāto) piemērotību veikt audžuģimenes vai specilaizētās audžuģimenes pienākumus

* novērtēšanā iesaistītajiem **speciālistiem ir atšķirīgi viedokļi** par potenciālās audžuģimenes vai potenciālās specializētās audžuģimenes profesionālo sagatavotību un psiholoģisko piemērotību veikt audžuģimenes vai specializētās audžuģimenes pienākumus,
* novērtēšanā iesaistītajiem **speciālistiem un pašai potenciālajai audžuģimenei** ir atšķirīgi viedokļi par potenciālās audžuģimenes vai potenciālās specializētās audžuģimenes profesionālo sagatavotību un psiholoģisko piemērotību veikt audžuģimenes vai specializētās audžuģimenes pienākumus,

var tikt pieaicināts vēl kāds speciālists (vai, piemēram, citi atbalsta centra speciālisti un/vai vadītājs, audžuģimenes mentors (ja tāds ir) vai pašvaldības sociālais darbinieks u.tml.), lai tas piedalītos novērtēšanas procesā, sniegtu papildus informāciju un viedokli konkrētajā jautājumā. Balstoties uz novērtēšanas procesa laikā iegūto papildus informāciju, Atbalsta centra sociālais darbinieks sagatavo atzinumu par piemērotības rezultātu.

Gadījumā, **ja kopumā Atbalsta centra atzinums par personas (laulāto) piemērotību audžuģimenes vai potenciālās audžuģimenes piemērotību ir negatīvs**, personai (laulātajiem) saprotami jāizskaidro negatīvā lēmuma būtiskākie iemesli. Atbalsta centram jāsniedz potenciālajai audžuģimenei vai potenciālajai specializētajai audžuģimenei informāciju par novērtēšanas procesu un atbildes uz iespējamiem jautājumiem.

Savukārt, **ja Atbalsta centrs sniedz personai (laulātajiem) pozitīvu atzinumu par personas (laulāto) piemērotību audžuģimenes vai specializētās audžuģimenes statusa iegūšanai**, Atbalsta centra un ģimenes savstarpējas sadarbības ietvaros tiek notiekta audžuģimenes kapacitāte bērnu uzņemšanai atbilstoši iegūtajam statusam un specializācijai.

Rekomendāciju sadaļā attiecībā uz bērna uzņemšanu tiek noteikts:

* vēlamais uzņemamo **bērnu skaits** (piemēram, tikai viens bērns, ne vairāk kā divi bērni, brāļu māsu grupa līdz 3 bērniem u.tml.),
* pieļaujamās bērnu **vecuma robežas** (piemēram, zīdainis, pirmskolas vecuma bērns, pusaudzis u.tml.),
* vēlamais **dzimums** (piemēram, tikai zēns vai meitene, iespēja uzņemt abu dzimumu bērnus u.tml.),
* bērna **medicīniskās iezīmes** (piemēram, socialā ielaistība, pamešanas novārtā sekas, kavēta attīstība, infekcijas slimības, garīgās attīstības traucējumi, funkcionālo traucējumu veids u.tml.),
* bērna **aprūpes un attīstības vajadzības** (piemēram, medicīniskās manipulācijas (regulāras masāžas, fizioterapijas, infektologa apmeklējumi u.tml.), psihosociālais atbalsts (piemēram, ilgstoša psihoterapija, psihiatra apmeklējumi u.tml.), sociālpedagoģiskais atbalsts u.c.,
* **citi aspekti**, kas nozīmīgi, vērtējot ģimenes **objektīvās iespējas** (piemēram, dzīvesvietas atrašanās vietu, piejamo infrastruktūru un pakalpojumu saņemšanas iespējas, apdzīvojamās platības lielumu, jau ģimenē esošo bērnu skaitu (bioloģiskie bērni, adoptētie bērni u.tml), **un kompetences** nodrošināt bērnam, kas šķirts no savas ģimenes, apstākļus kvalitatīvai aprūpes vajadzību un pilnvērtīgai attīstības nodrošināšanai.

6.attēls Audžuģimenes kapacitāte bērnu uzņemšanai gimenē

Minētās sadaļas aizpildīšana Raksturojuma un kompetenču novērtēšanas veidlapā ir ļoti būtiska, jo tā būs pamats attiecīgajai bāriņtiesai lemt par konkrēta bērna ievietošanu šajā audžuģimenē vai specializētajā audžuģimenē, gūstot pārliecību, ka ģimene spēs atbilstošā kvalitātē veikt audžuģimeņu pienākumus attiecībā pret konkrēto bērnu un nodrošināt pilnvērtīgu aprūpi. Tāpat šī informācija būtiska citiem Atbalsta centra darbiniekiem (piemēram, operatoram), nodrošinot sadarbību ar policijas iestādēm un bāriņtiesu bērna ievietošanas gadījumā audžuģimenē krīzes apstākļos.

1. 2018. gada 1. jūlijā spēku zaudējuši Ministru kabineta 2006. gada 19. decembra noteikumi Nr. 1036 "Audžuģimenes noteikumi". [↑](#footnote-ref-1)
2. Specializētās audžuģimenes veidi:

   krīzes audžuģimene – audžuģimene, kurai ir vismaz triju gadu pieredze audžuģimenē ievietoto bērnu aprūpē un kura jebkurā diennakts laikā uzņem bērnu, kas šķirts no ģimenes, aizbildņa vai audžuģimenes;

   audžuģimene bērnam ar invaliditāti, kuram izsniegts atzinums par īpašas kopšanas nepieciešamību sakarā ar smagiem funkcionāliem traucējumiem (turpmāk – audžuģimene bērnam ar smagiem funkcionāliem traucējumiem) – audžuģimene, kurā vismaz vienam laulātajam (personai) ir vismaz 12 mēnešus ilga personīgā vai profesionālā pieredze darbā ar bērniem ar smagiem funkcionāliem traucējumiem. [↑](#footnote-ref-2)
3. Līdz Atbalsta centru izveidei audžuģimeņu mācības nodrošināja Valsts bērnu tiesību aizsardzības inspekcija, savukārt psiholoģisko izpēti nodrošināja attiecīgā bāriņtiesa vai nu personas pašas izvēlējās pakalpojuma sniedzēju pēc saviem ieskatiem. No 2018. gada 1. jūlija šo funkciju īstenošana tiek uzticēta Atbalsta Centriem. [↑](#footnote-ref-3)
4. Jēdzienu „kompetence” ikdienas saziņā visbiežāk lieto, lai raksturotu darbības veicēja uzvedības jeb rīcības modeļus tipiskās darbības veikšanas situācijās. Kompetences palīdz aprakstīt un skaidrot, kā (ar kādām prasmēm un kādā veidā rīkojoties) darbība ir jādara. Kompetences ir viens instrumentiem, kas vienkāršos rīcības aprakstos skaidro personai, kādu rīcību attiecīgu darbību veikšanai no viņas sagaida. [↑](#footnote-ref-4)
5. Ministru kabineta noteikumu Nr. 355“Ārpusģimenes aprūpes atbalsta centra noteikumi” 12.2. apakšpunkts; [↑](#footnote-ref-5)
6. Ministru kabineta noteikumu Nr. 355“Ārpusģimenes aprūpes atbalsta centra noteikumi” 12.4, 12.5. apakšpunkts; [↑](#footnote-ref-6)
7. Ministru kabineta noteikumu Nr. 355“Ārpusģimenes aprūpes atbalsta centra noteikumi” 13. punkts - Atbalsta centrs ar laulātajiem (personu), kuri ar bāriņtiesas lēmumu ir atzīti par piemērotiem audžuģimenes pienākumu veikšanai, audžuģimeni un specializēto audžuģimeni slēdz vienošanos par atbalsta sniegšanu, kas ietver noteikumu 12.2., 12.4., 12.5., 12.6., 12.7., 12.8., 12.9. un 12.10. apakšpunktā minēto pakalpojumu nodrošināšanu. Par noslēgto vienošanos atbalsta centrs triju darbdienu laikā informē bāriņtiesu. [↑](#footnote-ref-7)
8. 2018. gada 26. jūnija Ministru kabineta noteikumiem Nr. 354 “Audžuģimenes noteikumi” 15. un 16. punkts. [↑](#footnote-ref-8)
9. Raksturojums - raksturīgo (kā) īpašību, pazīmju apraksts, arī vērtējums. [↑](#footnote-ref-9)
10. Ministru kabineta noteikumu Nr. 355“Ārpusģimenes aprūpes atbalsta centra noteikumi” 12.6. apakšpunkts nosaka, ja nepieciešams, Atbalsta centrs nodrošina psihologa un sociālā darbinieka atbalstu mācību un laulāto (personas) un audžuģimenes piemērotības izvērtēšanas laikā. [↑](#footnote-ref-10)
11. Jēdzienu „kompetence” ikdienas saziņā visbiežāk lieto, lai raksturotu darbības veicēja uzvedības jeb rīcības modeļus tipiskās darbības veikšanas situācijās. Kompetences palīdz aprakstīt un skaidrot, kā (ar kādām prasmēm un kādā veidā rīkojoties) darbība ir jādara. Kompetences ir viens instrumentiem, kas vienkāršos rīcības aprakstos skaidro personai, kādu rīcību attiecīgu darbību veikšanai no viņas sagaida. [↑](#footnote-ref-11)
12. 2018. gada 26. jūnija Ministru kabineta noteikumu Nr. 354 “Audžuģimenes noteikumi” 2. pielikums. [↑](#footnote-ref-12)
13. Audžuģimenes noteikumu 2. pielikuma 3. punkts [↑](#footnote-ref-13)
14. Pašvērtējums - sevis, savu spēju, rīcības, darbības u. tml. vērtējums. [↑](#footnote-ref-14)